**Pasientinformasjon**

**Til deg som har fått cellegift mot**

**gynekologisk kreft**

Etter cellegiftbehandlingen skal du til kontroll på sykehuset eller hos fastlege/privat praktiserende gynekolog. Fastlegen er viktig i en helhetlig og sammenhengende helsetjeneste.

**Fysiske bivirkninger**
Disse kan variere fra person til person avhengig av sykdommens art, alder og allmenntilstand før og etter cellegiftbehandling.

Trett og slapphet – nedsatt arbeidsevne
De fleste vil føle seg slitne og mangle energi etter cellegiftbehandlingen. Mange kan få problemer med konsentrasjon og hukommelse. Disse plagene er en del av det vi kaller fatigue eller kronisk tretthet. Det er viktig at du tar det med ro, men samtidig øker aktivitetsnivået gradvis. Se hefte fra Kreftforeningen ”Fatigue hos voksne”

Dårlig matlyst
Mange får nedsatt matlyst og endret smaksopplevelse. Det er viktig at du prøver å spise selv om du ikke har lyst på mat. Kroppen har vært i gjennom en stor belastning og trenger næringsstoffer. Hyppige og små måltider er ofte lettere å få i seg. Se kostholds brosjyrer. Det er også mulig å henvise deg til ernæringsfysiolog.

Håravfall
Hvis du har mistet håret, vil dette vokse ut igjen i løpet av et halvt års tid hos de fleste. Dette gjelder både hår på hodet og for øvrig på kroppen.

Soling
Noen cellegifter kan gi økt følsomhet for solstråler. Det er likevel viktig at du er ute i frisk luft, men smør deg med solfaktor.

Overgangsalder
Hvis eggstokkene opereres bort før 50 års alder kommer du i en i kunstig overgangsalder. Hetetokter og tørrhet i skjeden har en tendens til å utvikle seg raskere og mer intenst enn ved naturlig overgangsalder. Legen din vil gi deg råd om eventuelt bruk av østrogener.

Seksualitet
Det er ikke uvanlig at det kan ta tid før en får overskudd til seksuelt samliv. Kreftforeningen har utgitt brosjyren “Kreft og seksualitet” som kan være til god hjelp for deg og din partner. Henvisning til sexologisk poliklinikk kan være aktuelt

**Psykiske bivirkninger**

Nedstemthet og depresjon
Det er ikke uvanlig å føle seg trist og nedstemt. Noen vil oppleve depresjon. Dersom du opplever dette anbefaler vi at du tar kontakt med fastlegen din.

Kreftforeningen og Kreftomsorg Rogaland har tilbud om gruppesamtaler.

Angst for tilbakefall av sykdom
De fleste vil i større eller mindre grad måtte leve med usikkerheten om kreften vil komme tilbake. Noen føler dette sterkt og er veldig vare på signaler fra kroppen, mens andre fortrenger eller skyver slike tanker fra seg.

Sosialt
Du kan oppleve at familie, venner og arbeidskollegaer ikke vet hvordan de skal forholde seg til deg. Dette skyldes ofte usikkerhet eller manglende kunnskap om kreft. Dersom du klarer å møte dem med åpenhet blir det lettere.

På **Montebello Senteret** utenfor Lillehammer har de tilbud om ulike kurs til kreftpasienter og pårørende. Kursene varer vanligvis 5-7 dager. Din fastlege hjelper deg med å søke på dette.

Her i Rogaland har Nærland Rehabilitering på Jæren et 3-4 ukers opphold med ulike tilbud som anbefales etter avsluttet kreftbehandling.

**Kreftomsorg Rogaland** har forskjellige tilbud for deg og familien din.

**Kvinneklinikkens** forløpskoordinator kan kontaktes på telefon 51 51 83 14/ 95 76 66 21

På **ABK poliklinikken** er det tilbud om kreftsykepleier og samtale med deg og pårørende.

**Kreftforeningen** telefon nummer 800 48 210 som er åpen for alle og gratis fra fasttelefon.

Aktuelle nettadresser:
[www.kreftforeningen.no](http://www.kreftforeningen.no)

[www.gynkreftforeningen.no](http://www.gynkreftforeningen.no)

www.Kreftlex.no

[www.lhl.no/klinikkene/narland/](http://www.lhl.no/klinikkene/narland/)

Se også følgende informasjonsskriv utarbeidet ved Kvinneklinikken/SUS:
[Informasjonsskriv til deg som får cellegift mot gynekologisk kreft](http://eqs-kk.sus.no/exportKK/docs/doc_15897/index.html)

Kvinneklinikken SUS, januar 2019
[www.sus.no/kvinneklinkken](http://www.sus.no/kvinneklinkken)